‘ซัมซุง’เกทับสมาร์ตโฟนพุ่งดันกำไรกระฉูด
ซัมซุงคาดกำไรไตรมาส 2 พุ่งสูงสุดทุบสถิติหลังยอดขายสมาร์ตโฟนทั่วโลกพุ่งแรง
7 ก.ค. 2555

ซัมซุงคาดกำไรไตรมาส 2 พุ่งสูงสุดทุบสถิติหลังยอดขายสมาร์ตโฟนทั่วโลกพุ่งแรง
บริษัท ซัมซุง อิเล็กทรอนิกส์ เปิดเผยว่า โทรศัพท์สมาร์ตโฟนรุ่นกาแล็คซี่ ซึ่งมียอดจำหน่ายสูงทั่วโลกนั้น เป็นหัวใจสำคัญที่คาดว่าจะช่วยให้บริษัทสามารถทำกำไรในไตรมาส 2 ของปีนี้ได้ถึง 5.9 หมื่นล้านเหรียญสหรัฐ (ราว 1.86 ล้านล้านบาท) หรือสูงสุดทุบสถิติที่เคยมีมา แม้ว่าบริษัทจะเผชิญยอดซื้อสินค้าประเภทโทรทัศน์และเครื่องใช้ไฟฟ้าที่ลดลงจากฝั่งยุโรป ซึ่งเป็นตลาดใหญ่ที่สุดของซัมซุงก็ตาม
ซัมซุงซึ่งปัจจุบันเป็นบริษัทอิเล็กทรอนิกส์รายใหญ่ที่สุดในโลกนั้น คาดว่าจะสามารถทำกำไรในช่วงไตรมาส 2 เพิ่มขึ้นได้ถึง 79% เมื่อเทียบกับช่วงเดียวกันของปีที่แล้ว และคาดว่าจะมียอดขายเพิ่มขึ้น 19% ไปอยู่ที่ 47 ล้านล้านวอน (ราว 1.3 ล้านล้านบาท) ขณะที่เมื่อไตรมาสแรกที่ผ่านมา บริษัทเคยทำกำไรทุบสถิติไปแล้วที่ 5.85 ล้านล้านวอน (ราว 1.62 แสนล้านบาท) 
ด้านบรรดานักวิเคราะห์ ระบุว่า ผลประกอบการที่คาดว่าจะทุบสถิติใหม่ครั้งนี้ เป็นผลมาจากยอดจำหน่ายโทรศัพท์มือถือที่แข็งแกร่ง ซึ่งมีสัดส่วนมากกว่าครึ่งหนึ่งของผลกำไร แม้ว่าปัจจุบันซัมซุงจะมีกรณีฟ้องร้องเรื่องสิทธิบัตรกับคู่แข่ง อย่างบริษัท แอปเปิล อิงก์ ซึ่งทำให้ต้องถูกระงับการจำหน่ายโทรศัพท์และแท็บเล็ตรุ่นล่าสุดในสหรัฐออกไปก่อชั่วคราวก็ตาม